《玉虚洞》
宋代·孙应时

驾言玉虚游，奇绝慰心赏。
馀雪明层阴，初旭上清朗。
寒溪玻璃色，远壑风雨响。
刺船度石濑，散策步林莽。
洞门划褰开，瑶室下深广。
分明堂九筵，帢匝旗五丈。
壁纹妙雕刻，石骨工划磢。
云霞夹日月，麾幢导龙象。
异哉非人境，俨然故仙仗。
犬鹿访前闻，笙鹤寄真想，
天宝本衰运，灵扃为谁敞。
峥嵘昔祠殿，萧瑟今废壤。
谢公诗绚丽，黄郎笔豪爽。
断碑亦可怜，英标复何往。
把酒酹孤亭，回头叹尘鞅。
幽讨方自兹，当费屐几两。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。